ΚΟΙΝΗ ΘΕΣΗ της 28ης Νοεμβρίου 1994 που καθορίστηκε από το Συμβούλιο βάσει του άρθρου Ι.2 της συνθήκης για την Ευρωπαϊκή Ένωση σχετικά με τους στόχους και τις προτεραιότητες της Ευρωπαϊκής Ένωσης (94/779/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο Ι.2,

Υπενθυμίζοντας ότι η Επιτροπή έχει πλήρως συμπράξει στις εργασίες για την παρούσα κοινή θέση, όπως προβλέπεται από το άρθρο Ι.9 της προαναφερόμενης συνθήκης,

Σημειώνοντας, σύμφωνα με το άρθρο Γ, την ευθύνη του Συμβουλίου και της Επιτροπής να εξασφαλίζουν τη συνοχή του συνόλου της εξωτερικής δράσης της Ευρωπαϊκής Ένωσης, στα πλαίσια των αντίστοιχων αρμοδιοτήτων τους,

Λαμβάνοντας υπόψη τα μέτρα και τα προγράμματα τα οποία έχει αναλάβει η Κοινότητα όσον αφορά την Ουκρανία,

Αναφερόμενο στα συμπεράσματα του Συμβουλίου της 4ης και της 31ης Οκτωβρίου 1994,

ΑΠΟΦΑΣΙΖΕΙ:

Α. Η Ευρωπαϊκή Ένωση επιδιώκει τους ακόλουθους στόχους και προτεραιότητες στις σχέσεις της με την Ουκρανία:

1. Ανάπτυξη ισχυρής πολιτικής σχέσης με την Ουκρανία και μεγαλύτερη συνεργασία μεταξύ της Ουκρανίας και της Ευρωπαϊκής Ένωσης. Η Ευρωπαϊκή Ένωση θα συνεχίσει να υποστηρίζει την ανεξαρτησία, την εδαφική ακεραιότητα και την κυριαρχία της Ουκρανίας.

2. Υποστήριξη των δημοκρατικών εξελίξεων στην Ουκρανία, μέσω παροχής συμβουλών για τη νομοθεσία και πρακτικής συνδρομής για την εδραίωση δημοκρατικών θεσμών, και μέσω επαφών μεταξύ Ουκρανών και Ευρωπαίων αξιωματούχων, βουλευτών και μη κυβερνητικών οργανισμών σε διάφορα επίπεδα.

3. Υποστήριξη της οικονομικής σταθερότητας και μεταρρύθμισης με βάση τη συμφωνία με το ΔΝΤ και υποστήριξη από τη Διεθνή Υπηρεσία Πληροφοριών για τη Διατροφή (IFIS), θεωρώντας ότι η εγκαθίδρυση της οικονομίας της αγοράς αποτελεί προϋπόθεση για την οικονομική ανάπτυξη και προωθεί την πολιτική και κοινωνική σταθερότητα. Είναι σημαντική εν προκειμένω η έγκαιρη έναρξη ισχύος της συμφωνίας εταιρικής σχέσης και συνεργασίας.

Υποστήριξη της ένταξης της Ουκρανίας στην παγκόσμια οικονομική τάξη.

4. Συνέχιση της παροχής συνδρομής για τη διαδικασία πυρηνικού αφοπλισμού προσδίδοντας, στο πλαίσιο της συνεργασίας με την Ουκρανία, ύψιστη σημασία στην εφαρμογή των υποχρεώσεων της Ουκρανίας όσον αφορά τον πυρηνικό αφοπλισμό και την προσχώρηση στη συνθήκη για τη μη διάδοση των πυρηνικών όπλων ως κράτους χωρίς πυρηνικά όπλα το συντομότερο δυνατόν, πράγμα που θα ανοίξει το δρόμο για την πλήρη εφαρμογή των συμφωνιών START I και START II και εκτιμώντας τις προόδους που σημειώθηκαν μέχρι τώρα ως προς τον πυρηνικό αφοπλισμό.

Προώθηση της συνεργασίας της Ουκρανίας ως γειτονικής χώρας στο σύμφωνο σταθερότητας, υποστήριξη της ενεργού συμμετοχής της στο Συμβούλιο Βορειοατλαντικής Συνεργασίας και την ταχεία ανάπτυξη ενός προγράμματος εταιρικής σχέσης για την ειρήνη, και ενθάρρυνση της ανάπτυξη διαλόγου και συνεργασίας με τη Δυτικοευρωπαϊκή Ένωση.

Υποστήριξη επίσης των προσπαθειών της ΔΑΣΕ να προσφέρει συνδρομή για την επίλυση των εντάσεων στην Κριμαία, στα πλαίσια της ουκρανικής εδαφικής ακεραιότητας και κυριαρχίας.

Προώθηση των καλών γειτονικών σχέσεων μεταξύ της Ουκρανίας και των γειτόνων της.

5. Προώθηση της ταχείας εφαρμογής του σχεδίου δράσης ΕΕ/Ομάδας των Επτά για την πυρηνική ασφάλεια και την αναμόρφωση του ενεργειακού τομέα, που θα οδηγήσει, ιδίως, στο κλείσιμο του Τσερνομπίλ.

Β. Τα κράτη μέλη εξασφαλίζουν ότι οι εθνικές πολιτικές τους συμβαδίζουν προς την παρούσα κοινή θέση.

ΤΟ ΣΥΜΒΟΥΛΙΟ ΣΗΜΕΙΩΝΕΙ ότι η Επιτροπή θα κατευθύνει τη δράση της προς την επίτευξη των στόχων και προτεραιοτήτων της παρούσας κοινής θέσης με τα ενδεδειγμένα κοινοτικά μέτρα.

ΤΟ ΣΥΜΒΟΥΛΙΟ ΘΑ ΛΑΒΕΙ τα αναγκαία μέτρα για την προώθηση των προαναφερομένων στόχων και προτεραιοτήτων, όπου ενδείκνυται, βάσει προτάσεων της Επιτροπής.

Γ. Η παρούσα κοινή θέση δημοσιεύεται στην Επίσημη Εφημερίδα.

Βρυξέλλες, 28 Νοεμβρίου 1994.

Για το Συμβούλιο

Ο Πρόεδρος

K. KINKEL